Getoetste produkte: Skootrekenaars - Goeie Huishouding
Tuis » Getoetste produkte: Skootrekenaars
Apple MacBook Pro met Touch Bar, R28 999
Selfs die lojaalste Apple-aanhangers is gefrustreerd met die gebrek aan innovering wat dié handelsnaam se skootrekenaars betref. MacBooks lyk en voel natuurlik steeds fantasties, maar die algehele werkverrigting is teleurstellend vir die prys wat jy betaal. Die nuwe Touch Bar is 'n strook op die toetsbord wat ekstra raakskermtoetse en -kontroles bied en verander na gelang van watter program jy gebruik.
KENMERKE: i5, 13,3-duim-skerm, 8 GB RAM, 256 GB SSD-stoorplek, 2 x USB-C-poorte (Thunderbolt), macOS, 1,37 kg
Dell XPS 13 2-in-1, R28 499
Sakemense wat gereeld reis, is die veeleisendste skootrekenaargebruikers. Hulle het 'n ligte toestel met 'n lang batterylewe nodig, en wat taai en betroubaar is, maar 'n elegante ontwerp het wat professioneel lyk. Dell se nuwe XPS-model is dít alles en weeg boonop net 1,2 kg. Ons hou van die ekstraskerp skerm en ruim toetsbord, wat van agter belig is sodat jy by skemerlig kan werk.
KENMERKE: i7, 13,3-duim-skerm, 8 GB RAM, 256 GB SSD-stoorplek, 2 x USB-C-poorte, Win10, 1,2 kg
Basies en billik
Asus VivoBook Max X541UA, R4 499
Hierdie sakpasmodel is ideaal as 'n beginnerskootrekenaar vir skoolwerk, en om dan en wan op Facebook en YouTube te wees. Die samestelling is eenvoudig, nie ideaal vir speletjies en videoredigering nie, maar dis lig genoeg om saam te dra en dit het ouer VGA-poorte, asook moderner HDMIpoorte om allerhande soorte monitors en projektors te koppel.
KENMERKE: Celeron CPU, 15,6-duim-skerm, 4 GB RAM, 1 TB-HDD, HDMI uit, VGA uit, 2 x USB, 1 x USB-C, Win10, 2 kg
Lees: 5 tekens dat jy dalk jou skootrekenaar moet vervang
Goeie waarde vir speletjies
HP Omen 15 (1AM63EA), R15 500
HP se nuwe reeks Omen-rekenaars beskik oor die soort komponente wat vir speletjiespelers saak maak. Die Nvidia GTX 1050-grafikakaart met 4 GB video-RAM, 'n ruim 12 GB RAM en 'n SSD-aandrywer is maar net 'n paar van die hoogtepunte. Die ontwerp kon avontuurliker gewees het, maar dis steeds 'n kragtige samestelling vir die prys.
KENMERKE: i5, 15,6-duim-FHD-skerm, 12 GB RAM, Nvidia GTX 1050 (4 GB GDDR5), 128 GB SSD, 1TB HDD, Win10
Sterk en statig
Lenovo ThinkPad X1 Carbon (5de generasie), R43 805
Die ikoniese ThinkPad-handelsmerk is bekend vir ernstige betroubaarheid met 'n geskiedenis so lank soos jou arm om dit te ondersteun. Dit is 1,6 cm dik en weeg net meer as 1 kg. Die sagte mat swart veselglasomhulsel en magnesiumraamwerk buig nie en maak nie kraakgeluide nie; die bougehalte is ongeëwenaard. Die legendariese toetsbord, wat van agter belig is, is perfek met gevormde toetsknoppies geveer. In kort: Dié Ultrabook voeg die daad by die woord, en hy sê dat jy niks meer aan enige iemand hoef te bewys nie.
KENMERKE: i7, 14-duim-skerm, 8 GB RAM, 512 GB SSDstoorplek, Win10, 1,17 kg
Prakties en kompak
Asus Transformer Book T101HA, R4 670
Dié model is 'n tablet-en-toetsbord-kombinasie vir die reisiger. Ons is dol oor die magnetiese klamp wat maak dat jy die tablet blitsvinnig kan uithaak wanneer jy jou na 'n vergadering moet haas. Die sterk aluminiumomhulsel is minder as 2 cm dik en weeg sowat 1 kg, of die helfte minder as 'n skootrekenaar, maar dit funksioneer met Windows 10, wat beteken al jou gunsteling- rekenaar-apps sal daarop werk.
KENMERKE: Intel X CPU, 10,1-duim-skerm, 2 GB RAM, 128 GB-stoorplek, USB-poort, mikro-USB-poort, SD-kaartgleuf, Win10, 1,1 kg
Lees: Is jy verslaaf aan tegnologie?
Lig of draagbaar
Verwerkingskrag is nie so belangrik soos grootte en gewig nie. Die nut van 'n skootrekenaar is juis dat jy dit kan saamdra na oral waar jy dit nodig het. As jy dit net soms gaan ronddra, kan dit tot 2,5 kg weeg. As jy dit elke dag heeldag saamdra, mik vir iets nader aan 1,5 kg.
Groot = gerief
Dis moeilik om vir 'n paar uur op 'n skootrekenaar te werk sonder dat jou nek, skouers, arms en oë begin pyn. Werk geriefliker: Prop 'n volgroottemonitor, toetsbord en muis by die huis en werk in.
Die meeste verskaffers het aparte reekse vir tuis- en besigheidsgebruikers. Doen jou huiswerk en kies dan die toestelle wat vir besigheid ontwerp is – dit het minder fieterjasies en kenmerke, maar is betroubaarder en het 'n beter batterylewe.
Bou spoed op
Luukse skootrekenaars gebruik "solid-state drive"- of SSD-tegnologie. Dit beteken daar is geen bewegende dele nie, wat dit vinniger, ligter en betroubaarder as 'n tradisionele hardeskyf maak. Kies dit wanneer jy die opsie het, of gee jou ou skootrekenaar woema deur die hardeskyf met 'n SSD-skyf te vervang.
As jy dol oor multimedia is, maak seker jy het 'n HDMI-uit-poort om dit aan 'n TV te koppel, asook USB 3.0-poorte sodat jy groot lêers vinnig kan speel. 'n Kraggedrewe USB 3.0-poort laat jou toe om jou selfoon te laai sonder dat jy die skootrekenaar hoef aan te skakel.
Kry meer krag
As jy jou skootrekenaar meestal tussen jou huis en jou kantoor karwei, belê in 'n tweede kragbron en los een op elke plek sodat jy dit nie ook hoef saam te dra nie. Jy behoort een sonder 'n handelsmerk te kan koop wat met alle skootrekenaars werk.